ระเบียบกรมเศรษฐกิจการพาณิชย์ระเบียบกรมเศรษฐกิจการพาณิชย์ว่าด้วยข้อมูลข่าวสารของราชการพ.ศ.๒๕๔๕------------------- อาศัยอำนาจตามความในมาตรา๙ แห่งพระราชบัญญัติข้อมูลข่าวสารของราชการ พ.ศ. ๒๕๔๐ และข้อ ๔แห่งประกาศคณะกรรมการข้อมูลข่าวสารของราชการ เรื่อง หลักเกณฑ์ และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดูลงวันที่ ๒๔ กุมภาพันธ์ ๒๕๔๑อธิบดีกรมเศรษฐกิจการพาณิชย์จึงออกระเบียบไว้ ดังต่อไปนี้ ข้อ๑ ระเบียบนี้เรียกว่า "ระเบียบกรมเศรษฐกิจการพาณิชย์ ว่าด้วยข้อมูลข่าวสารของราชการ พ.ศ. ๒๕๔๕" ข้อ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ข้อ๓ ประชาชนสามารถขอตรวจดู ขอสำเนา หรือขอสำเนาที่มีคำรับรองถูกต้องเกี่ยวกับข้อมูลข่าวสารของกรมเศรษฐกิจการพาณิชย์ได้ที่ห้องสมุดพิสูจน์พาณิชยลักษณ์ หรือห้องศูนย์เผยแพร่ข้อมูล กรมเศรษฐกิจการพาณิชย์ ในวันและเวลาราชการตามแบบคำขอข้อมูลข่าวสาร แนบท้ายประกาศกรมเศรษฐกิจการพาณิชย์ เรื่องการขอตรวจดูและการขอสำเนาข่าวสารของราชการ ข้อ๔ เมื่อเจ้าหน้าที่ผู้รับผิดชอบได้รับคำขอตรวจดูข้อมูลข่าวสารของราชการแล้ว ถ้ามีการขอสำเนา หรือขอสำเนาที่มีคำรับรองถูกต้องเกี่ยวกับข้อมูลข่าวสารที่มีลักษณะพร้อมที่จะให้ได้เจ้าหน้าที่ผู้รับผิดชอบจะต้องดำเนินการจัดหาข้อมูลข่าวสารดังกล่าวให้แก่บุคคลนั้นภายในหนึ่งวันทำการ นับแต่วันที่ได้รับคำขอกรณีที่ข้อมูลข่าวสารมิได้อยู่ ณ สถานที่ยื่นคำขอ ให้เจ้าหน้าที่ผู้รับผิดชอบดำเนินการจัดหาข้อมูลข่าวสารดังกล่าวให้แก่บุคคลนั้นภายในห้าวันทำการนับแต่วันที่ได้รับคำขอ การรับรองสำเนาข้อมูลข่าวสารตามวรรคหนึ่งให้ข้าราชการที่รับผิดชอบข้อมูลข่าวสารนั้นตั้งแต่ระดับ ๓ ขึ้นไปเป็นผู้รับรองโดยลงลายมือชื่อพร้อมทั้งชื่อตัว ชื่อสกุล และตำแหน่งตลอดจน วัน เดือน ปี ให้ชัดเจน ทั้งนี้ให้รับรองตามจำนวนที่ผู้ยื่นคำขอขอให้รับรอง การดำเนินการจัดทำข้อมูลข่าวสารให้แก่บุคคลที่ยื่นคำขอตามวรรคหนึ่งจะกระทำได้เฉพาะกรณีปกติที่มิใช่การขอเป็นจำนวนมากหรือบ่อยครั้งโดยไม่มีเหตุผลอันสมควร ข้อ๕ ในกรณีคำขอตรวจดู ขอสำเนา หรือขอสำเนาที่มีคำรับรองถูกต้องเกี่ยวกับข้อมูลข่าวสารที่มิได้อยู่ในบัญชีประเภทข้อมูลข่าวสารที่เปิดเผยได้ให้เจ้าหน้าที่ผู้รับผิดชอบเสนอคำขอดังกล่าวให้คณะกรรมการบริหารข้อมูลข่าวสารของกรมเศรษฐกิจการพาณิชย์เป็นผู้พิจารณาโดยไม่ชักช้า ให้คณะกรรมการบริหารข้อมูลข่าวสารของกรมเศรษฐกิจการพาณิชย์พิจารณาวินิจฉัยให้แล้วเสร็จภายในสิบห้าวันทำการนับแต่วันที่รับเรื่องแล้วส่งผลการพิจารณาให้เจ้าหน้าที่ผู้รับผิดชอบทราบโดยไม่ชักช้าให้เจ้าหน้าที่ผู้รับผิดชอบแจ้งคำวินิจฉัยของคณะกรรมการบริหารข้อมูลข่าวสารของกรมเศรษฐกิจการพาณิชย์เป็นหนังสือให้บุคคลที่ยื่นคำขอทราบภายในสามวันทำการนับแต่วันที่ได้รับผลการวินิจฉัย การพิจารณาของคณะกรรมการบริหารข้อมูลข่าวสารของกรมเศรษฐกิจการพาณิชย์ ให้เป็นไปตามข้อกำหนดของกฎหมายกรณีที่มีคำสั่งมิให้เปิดเผยข้อมูลใดต้องระบุเหตุผลที่ไม่เปิดเผยไว้ด้วยทุกครั้งและแจ้งให้บุคคลที่ยื่นคำขอทราบสิทธิในการอุทธรณ์ต่อคณะกรรมการวินิจฉัยการเปิดเผยข้อมูลข่าวสาร ข้อ๖ กรณีที่มีการขอตรวจดู ขอสำเนา หรือขอสำเนาที่มีคำรับรองถูกต้องเกี่ยวกับข้อมูลข่าวสารที่อยู่ในการควบคุมดูแลของหน่วยงานของรัฐแห่งอื่นให้เจ้าหน้าที่ผู้รับผิดชอบให้คำแนะนำแก่บุคคลที่ยื่นคำขอเพื่อให้ไปยื่นคำขอต่อหน่วยงานของรัฐที่ควบคุมดูแลข้อมูลข่าวสารนั้นโดยไม่ชักช้า กรณีที่เจ้าหน้าที่ผู้รับผิดชอบพิจารณาเห็นว่าข้อมูลข่าวสารที่มีคำขอเป็นข้อมูลข่าวสารที่จัดทำโดยหน่วยงานของรัฐแห่งอื่นและได้ระบุห้ามเปิดเผยไว้ก็ให้ส่งคำขอดังกล่าวให้หน่วยงานของรัฐผู้จัดทำข้อมูลข่าวสารนั้นพิจารณาเพื่อมีคำสั่งต่อไป ข้อ๗ อัตราค่าธรรมเนียมการเข้าตรวจดู ขอสำเนา หรือขอสำเนาที่มีคำรับรองถูกต้องของข้อมูลข่าวสารให้เป็นไปตามประกาศที่กรมเศรษฐกิจการพาณิชย์กำหนด ข้อ๘ ค่าธรรมเนียมตามข้อ ๗ ให้นำส่งเจ้าหน้าที่การเงิน เพื่อดำเนินการตามกฎหมายและระเบียบของทางราชการต่อไป ประกาศณ วันที่ ๗ มีนาคม พ.ศ. ๒๕๔๕ บุญทิพา สิมะสกุล อธิบดีกรมเศรษฐกิจการพาณิชย์[รก.๒๕๔๕/พ๒๖ง/๑๒/๒๑ มีนาคม ๒๕๔๕] พรพิมล/พิมพ์ ๑๘/๐๖/๔๕ B+A(C )